**Ministru kabineta rīkojuma „Par finansējuma piešķiršanu Alūksnes novada domei ārējā ūdensvada izbūvei ar pieslēgumu Nacionālo bruņoto spēku Kājnieku skolas vajadzībām”**

**projekta sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | Likuma „Par valsts budžetu 2016. gadam” 39. pants paredz, ka programmas “Valsts aizsardzība, drošība un integrācija NATO” izlietojumu nosaka Ministru kabinets. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālo bruņoto spēku (NBS) Kājnieku skolas bāzes Lāčplēša ielā 1, Alūksnē, Alūksnes novadā (turpmāk – bāze) vajadzībām ūdens apgāde pašlaik tiek nodrošināta ar lokālo ūdensvadu un dziļurbumu. Bāzes teritorijā esošās kazarmas renovācijas būvprojektā ir risinājums, kas paredz, ka vecais dziļurbums tiek tamponēts un izbūvēti divi jauni dziļurbumi un ūdens sagatavošanas stacija. Lai nodrošinātu alternatīvu ūdens piegādes avotu, t. sk. ugunsdrošības prasības, NBS Kājnieku skolas bāzes pilnvērtīgai attīstībai kā saimnieciski izdevīgākais risinājums ir pieslēgums ārējam Alūksnes pilsētas ūdensvadam. Tāpat arī NBS Kājnieku skolas kanalizācijas tīkli ir pieslēgti Alūksnes pilsētas sadzīves kanalizācijas tīklu vienotai sistēmai. Abus iepriekš minētos pakalpojumus NBS Kājnieku skolai nodrošina SIA “Rūpe”. Pēc izbūvētā ūdensvada nodošanas ekspluatācijā, Alūksnes novada dome (turpmāk – dome) to ieguldīs pašvaldības kapitālsabiedrības SIA “Rūpe” pamatkapitālā.Dome un SIA “Rūpe” ir apliecinājuši, ka ūdensvada izbūve ir nodalīta no 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” ietvaros plānotajiem Kohēzijas fonda projekta darbiem.Dome ir piedāvājusi pieslēguma vietu – Vējakalna ielā, Alūksnē, Alūksnes novadā ar pievadu blakus bāzes caurlaides punktam. Pēc ūdensvada izbūves ar pieslēgumu bāzei tiks īstenots domes finansētais ielu rekonstrukcijas projekts (rekonstruēta Vējakalna iela, Rijukalna iela un Lāčplēša iela). Ielu rekonstrukcijas projektā tiks ievērotas bāzes prasības un nodrošināta stāvvietu izbūve pie iebrauktuves bāzē. Minētā projekta īstenošanai Aizsardzības ministrijai (turpmāk – AM) no valsts budžeta programmas 33.00.00 „Aizsardzības īpašumu pārvaldīšana” nepieciešams novirzīt finansējumu domei ārējā ūdensvada izbūvei ar pieslēgumu bāzei 85 293 *euro* apmērā. Lai nodrošinātu minēto projektu īstenošanu un finanšu līdzekļu atbilstošu izmantošanu, AM noslēgs attiecīgu līgumu ar Alūksnes novada domi. |
|  3. | Projekta izstrādē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs (VAMOIC) un Alūksnes novada dome |
|  4. |  Cita informācija | MK rīkojuma projekta izpilde tiks nodrošināta Aizsardzības ministrijas 2016. gada budžeta ietvaros no programmas 33.00.00 “Aizsardzības īpašumu pārvaldīšana” paredzētajiem līdzekļiem, veicot nepieciešamo līdzekļu pārdali starp izdevumu kodiem atbilstoši ekonomiskajām kategorijām. Līdz ar to papildu valsts budžeta finansējums nav nepieciešams.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, VAMOIC un Alūksnes novada dome |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar MK rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Vīza: Valsts sekretārs J. Garisons

13.09.2016,15:23

478

D. Pulkstene, tālr. 67335154

diana.pulkstene@mod.gov.lv